SET ปิดบวก 5 จุด รับแรงเก็งกำไร “กลุ่มแบงก์-ท่องเที่ยว” หนุน
 SET ปิดบวก 5 จุด รับแรงเก็งกำไร “กลุ่มแบงก์-ท่องเที่ยว” หนุน แนวโน้มพรุ่งนี้น่าจะแกว่งออกข้าง หากยืนเหนือแนวรับระดับ 1,670-1,680 จุด มีโอกาสที่จะขึ้นทดสอบแนวต้านที่ 1,690-1,700 จุด  
20 เม.ย. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ดัชนีตลาดหุ้นไทยวันนี้เคลื่อนไหวในกรอบแคบๆ ในทิศทางปรับตัวเพิ่มขึ้น รับปัจจัยหนุนจากผลประกอบการกลุ่มแบงก์ที่ออกมาได้ดีกว่าที่คาด และใกล้เคียงที่คาด โดยสินเชื่อมีการเติบโต ตั้งสำรองลดลง และ NPL มีทิศทางที่ปรับตัวลดลง
ขณะที่วันศุกร์ที่ 22 เม.ย. การประชุมศูนย์บริหารสถานการณ์โควิด-19 (ศบค.) ชุดใหญ่อาจมีการพิจารณาปรับรูปแบบและมาตการป้องกันในระดับต่างๆ รวมถึงผ่อนคลายมาตรการการเข้า-ออก ประเทศ ทั้งทางอากาศ ทางบก และทางน้ำรวมไปถึงค่าเงินบาทที่ยังคงอ่อนค่าอย่างต่อเนื่อง จึงมีแรงเก็งกำไรเข้ามาในกลุ่มแบงก์ และท่องเที่ยว
อย่างไรก็ตามได้รับแรงกดดันเข้ามาอย่างต่อเนื่องจากความไม่แน่นอนระหว่างยูเครน และ รัสเซีย ที่กระทบให้ราคาน้ำมันมีความผันผวนค่อนข้างมาก และมีการติดตามความเห็นของนายเจอโรม พาวเวล ประธานธนาคารกลางสหรัฐ (เฟด) ต่อทิศทางนโยบายทางการเงินที่อาจจะมีการปรับขึ้นอัตราดอกเบี้ยเร็วและแรง
สำหรับแนวโน้มตลาดหุ้นไทยวันพรุ่งนี้ คาดว่าตลาดฯ น่าจะแกว่งออกข้าง หากยืนเหนือแนวรับระดับ 1,670-1,680 จุด มีโอกาสที่จะขึ้นทดสอบแนวต้านที่ 1,690-1,700 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,865.30 ล้านบาท ปิดที่ 157.50 บาท เพิ่มขึ้น 5.00 บาท
BANPU มูลค่าการซื้อขาย 2,107.36 ล้านบาท ปิดที่ 11.80 บาท เพิ่มขึ้น 0.20 บาท
BBL มูลค่าการซื้อขาย 2,049.53 ล้านบาท ปิดที่ 137.00 บาท เพิ่มขึ้น 1.00 บาท
ADVANC มูลค่าการซื้อขาย 1,580.87 ล้านบาท ปิดที่ 216.00 บาท เพิ่มขึ้น 1.00 บาท
EA มูลค่าการซื้อขาย 1,537.14 ล้านบาท ปิดที่ 88.50 บาท เพิ่มขึ้น 0.25 บาท